**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ՀՈՒՆԻՍԻ 30-Ի ԹԻՎ 981-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Իրավական ակտի ընդունման անհրաժեշտությունը.**

**Նախագծի նպատակն է Հյուսիս-հարավ ճանապարհային միջանցքի ներդրումային ծրագիր- Ծրագիր 4-ի (այսուհետ՝ Ծրագիր)** շրջանակներում Սիսիան-Քաջարան հատվածի նախատեսվող նոր խաչմերուկ (կմ 0+000 – կմ 10+650, Լոտ 2), այդ թվում՝ Քաջարանի թունել (երկարությունը մոտ 7 կմ) ճանապարհահատվածի կառուցումն **ապահովելու համար մի շարք ազդակիր տարածքներ հանրության գերակա շահ ճանաչելը։**

**Կարգավորման հարաբերությունների ներկա վիճակը և առկա խնդիրները**

Հյուսիս-հարավ ճանապարհային միջանցքի ներդրումային ծրագիր-Ծրագիր 4-ի շրջանակներում՝ Սիսիան-Քաջարան ճանապարհահատվածի կառուցման (այսուհետ՝ Ծրագիր) նպատակով ՀՀ Սյունիքի մարզի տարածքում գտնվող 570 միավոր հողամասերի ազդակիր հատվածները ՀՀ կառավարության 2022 թվականի հունիսի 30-ի թիվ 981-Ն որոշմամբ (այսուհետ՝ Որոշում) ճանաչվել են հանրության գերակա շահ։

 Որոշման կատարման ընթացքում (մինչև ազդակիր հողամասերի սեփականատերերին հողամասերի նկարագրության արձանագրությունների ծանուցումը) ազդակիր համայնքների կադաստրային քարտեզներում տեղի են ունեցել փոփոխություններ, որի արդյունքում՝

* Որոշմամբ հանրության գերակա շահ ճանաչված թվով 192 հողատարածքների ազդակիր մակերեսները փոփոխվել են (մեծացել կամ փոքրացել են), ինչի արդյունքում անհրաժեշտություն է առաջացել նշված հողամասերի մասով Որոշումն ուժը կորցրած ճանաչել և նույն հողամասերը՝ փոփոխված ազդակիր մակերեսներով կրկին հանրության գերակա շահ ճանաչել՝ վերջիններիս նկատմամբ սկսելով նոր օտարման գործընթաց, ինչը թույլ կտա ապահովել հողերի սեփականատերերի օրենքով սահմանված իրավունքների իրականացման հնարավորությունը։
* թվով 34 միավոր հողամասերի ազդակիր հատվածներ ընդգրկվել են Ծրագրի շրջանակներում կառուցվող ճանապարհահատվածների օտարման գոտու սահմաններում, ուստի անհրաժեշտություն է առաջացել վերջիններիս հանրության գերակա շահ ճանաչել, քանի որ առանց տվյալ տարածքների օտարման հնարավոր չէ Ծրագրի իրագործումը։
* Որոշմամբ հանրության գերակա շահ ճանաչված թվով 31 միավոր հողամասերի ազդակիր հատվածները դուրս են եկել օտարման գոտու սահմաններից, ուստի անհրաժեշտություն է առաջացել վերջիններիս մասով Որոշումն ուժը կորցրած ճանաչել։

Արդյունքում՝ նշված փոփոխություններով պայմանավորված նախագծով առաջարկվում է՝ Ծրագրի կարիքների համար ՀՀ Սյունիքի մարզի Սիսիան համայնքի Սիսիան, Աղիտու, Դարբաս, Լոր, Իշխանասար, Նորավան, Շենաթաղ, Որոտնավան,   
Սիսիանի շրջան, Վաղատին բնակավայրերի, Քաջարան համայնքի Լեռնաձոր, Գեղի Նոր Աստղաբերդ բնակավայրերում ընդհանուրը 226 հողամասերի ազդակիր հատվածներ ճանաչել հանրության գերակա շահ, իսկ 223 հողատարածքների մասով Որոշումն ուժը կորցրած ճանաչել, որից 192 հողամասերը՝ փոփոխված ազդակիր մակերեսներով կրկին նախագծով առաջարկվում է հանրության գերակա շահ ճանաչել։

Նախագծով առաջարկվում է նոր խմբագրությամբ շարադրել Որոշման 2-րդ հավելվածը, որով սահմանված է Ծրագրի օտարման գոտին։ Մասնավորապես առաջարկվող խմբագրությամբ օտարման գոտու հատակագիծը սահմանվում է այնպիսի մաշտաբով, որն առավել տեսանելի է դարձնում ազդակիր հատվածները։ Հաշվի առնելով նշվածը, ինչպես նաև նկատի ունենալով, որ օտարման գոտու յուրաքանչյուր փոփոխության դեպքում պետք է համապատասխանաբար փոփոխվեն նաև նույն հավելվածում ներառված կոորդինատները, ինչը պահանջում է լրացուցիչ աշխատանք, ուստի փոփոխությունների գործընթացը դյուրինացնելու նպատակով նախագծով առաջարկվում է Որոշման 2-րդ հավելվածից օտարման գոտու կոորդինատները հանել։

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը լրացուցիչ ֆինանսական միջոցների անհրաժեշտություն և ՀՀ 2023, 2024 թվականների պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

ՀՀ կառավարության 2021-2026թթ. ծրագրի3-րդ բաժնի 3․2 կետի համաձայն՝ ճանապարհաշինության զարգացման ոլորտում իրականացվում են հետևյալ բարեփոխումները՝ Սիսիան-Քաջարան 60 կմ երկարությամբ նոր ճանապարհահատվածի կառուցման աշխատանքները։

**Նախագծի ընդունման ակնկալվող արդյունքը**

Որոշման ընդունման արդյունքում Ծրագրի կարիքների համար անհրաժեշտ հողամասերը կճանաչվեն հանրության գերակա շահ, ինչը հնարավորություն կտա օրենքով սահմանված կարգով իրականացնել տվյալ հողամասերի օտարման գործընթացը՝ ապահովելով Ծրագրի բնականոն ընթացքը: